Document ID: 32006D0392

KOMISJONI OTSUS,
30. mai 2006,
ühenduse rahalise toetuse kohta liikmesriikide kalanduse kontrolli, inspekteerimise ja järelevalve programmidele 2006. aastal
(teatavaks tehtud numbri K(2006) 2062 all)
(2006/392/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 29. aprilli 2004. aasta otsust 2004/465/EÜ liikmesriikide kalanduse kontrollprogrammidele eraldatava ühenduse rahalise toetuse kohta, (1) muudetud nõukogu 21. detsembri 2005. aasta otsusega 2006/2/EÜ, (2) eriti selle artikli 6 lõiget 1,
ning arvestades järgmist:
(1)
Liikmesriigid on komisjonile edastanud oma 2006. aasta kalanduse kontrolli programmid koos taotlustega ühenduse rahalise toetuse saamiseks, et katta programmides sisalduvate projektide elluviimise kulusid.
(2)
Ühenduse rahalist toetust võivad saada nõukogu otsuse 2004/465/EÜ artiklis 4 loetletud tegevustega seotud taotlused.
(3)
On asjakohane määrata kindlaks ühenduse rahalise toetuse maksimaalsed summad ja toetuse määrad ning toetuse andmise tingimused.
(4)
Toetuse saamiseks peavad automaatsed lokaliseerimisseadmed vastama nõuetele, mis on sätestatud komisjoni 18. detsembri 2003. aasta määruses (EÜ) nr 2244/2003, millega kehtestatakse üksikasjalikud eeskirjad laevaseire satelliitsüsteemide kohta. (3)
(5)
Vastavalt nõukogu otsuse 2004/465/EÜ artiklile 8 peavad liikmesriigid võtma oma kulukohustused 12 kuu jooksul alates selle aasta lõpust, mil neid teavitatakse käesolevast otsusest. Nad peavad ühtlasi järgima otsuse 2004/465/EÜ sätteid projektide alustamise ja hüvitustaotluste esitamise kohta.
(6)
Käesolevas otsuses sätestatud meetmed on kooskõlas kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
Sisu
Käesolevas otsuses sätestatakse ühenduse rahaline toetus otsuse 2004/465/EÜ artiklis 4 nimetatud tegevustele 2006. aastal. Otsusega määratakse kindlaks igale liikmesriigile antava ühenduse rahalise toetuse summa, ühenduse rahalise toetuse määr ja toetuse andmise tingimused.
Artikkel 2
Uued tehnoloogiad ja IT-võrgud
Kulud, mis on seotud arvutitehnika ostmise, paigaldamise ja tehnilise abiga ning IT-võrkude loomisega, et võimaldada tõhusat ja turvalist andmevahetust seoses kalandustegevuse seire, kontrolli ja järelevalvega, kvalifitseeruvad rahalisele toetusele, mis katab 50 % abikõlblikest kuludest, jäädes I lisas sätestatud piiridesse.
Artikkel 3
Automaatsed lokaliseerimisseadmed
1. Kalapüügi seirekeskuses laevaseiresüsteemi (VMS) kaudu laevade kaugseiret võimaldavate automaatsete lokaliseerimisseadmete ostmise ja pardale paigaldamise kulud kvalifitseeruvad maksimaalselt 4 500 euro suurusele rahalisele toetusele laeva kohta II lisas sätestatud piirides.
2. Lõikega 1 ette nähtud 4 500 euro piires on esimese 1 500-eurose abikõlbliku kuluosa toetuse määr 100 %.
3. Rahaline toetus abikõlbliku kulu puhul, mis ulatub 1 500 eurost kuni 4 500 euroni laeva kohta, on kuni 50 % sellisest kulust.
4. Toetuse saamiseks peavad automaatsed lokaliseerimisseadmed vastama määruse (EÜ) nr 2244/2003 nõuetele.
Artikkel 4
Uute tehnoloogiate katseprojektid
Kalapüügi seire kvaliteedi parandamist võimaldavate uute tehnoloogiate rakendamise katseprojektide kulud kvalifitseeruvad rahalisele toetusele, mis katab 50 % abikõlblikest kuludest, jäädes III lisas sätestatud piiridesse.
Artikkel 5
Koolitus
Kalapüügi seire, kontrolli ja järelevalve ülesannete eest vastutavate riigiametnike koolitus- ja vahetusprogrammide kulud kvalifitseeruvad rahalisele toetusele, mis katab 50 % abikõlblikest kuludest, jäädes IV lisas sätestatud piiridesse.
Artikkel 6
Kulude hindamine
Ühenduse kalanduspoliitika kontrolli kulude hindamissüsteemi rakendamise kulud kvalifitseeruvad rahalisele toetusele, mis katab 50 % abikõlblikest kuludest, jäädes V lisas sätestatud piiridesse.
Artikkel 7
Seminarid ja meediavahendid
Kulud algatustele, sealhulgas seminaridele ja meediavahenditele, mis on suunatud kalurite ja teiste osapoolte, näiteks inspektorite, prokuröride ja kohtunike, aga ka üldsuse teadlikkuse tõstmisele võitluses vastutustundetu ja ebaseadusliku kalapüügi vastu ning eesmärgiga tutvustada ühise kalanduspoliitika eeskirjade rakendamist, kvalifitseeruvad rahalisele toetusele, mis katab 75 % abikõlblikest kuludest, jäädes VI lisas sätestatud piiridesse.
Artikkel 8
Patrull-laevad ja -õhusõidukid
Liikmesriikide pädevate asutuste poolt kalapüügi inspekteerimiseks ja järelevalveks kasutatavate laevade ja õhusõidukite soetamise ja kaasajastamise kulud kvalifitseeruvad VII lisas sätestatud piirides rahalisele toetusele, mis ei ületa:
-
50 % 1. mail 2004. aastal Euroopa Liiduga ühinenud liikmesriikide abikõlblikest kuludest;
-
25 % teiste liikmesriikide abikõlblikest kuludest.
Artikkel 9
Käesolev otsus on adresseeritud liikmesriikidele.
Brüssel, 30. mai 2006

Labels: 11
8
6
12
15